SELETUSKIRI

1.Kavandatav reguleerimisese

Ettepanek käsitleb otsust, millega määratakse kindlaks seisukoht, mis võetakse liidu nimel ELi ja Ukraina sanitaar- ja fütosanitaarmeetmete allkomitees (edaspidi „sanitaar- ja fütosanitaarmeetmete allkomitee“) seoses kavandatava otsuse vastuvõtmisega assotsieerimislepingu V lisa muutmise kohta.

2.Ettepaneku taust

2.1.Assotsieerimisleping

Ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepingu lepingu (edaspidi „leping“) üks eesmärke on luua tingimused tõhustatud majandus- ja kaubandussuheteks, mille raames integreerida Ukraina järk-järgult ELi siseturuga, luues sealhulgas põhjaliku ja laiaulatusliku vabakaubanduspiirkonna, nagu on sätestatud lepingu IV jaotises (kaubandus ja kaubandusküsimused), ja toetada Ukraina jõupingutusi viia lõpule üleminek toimivale turumajandusele, muu hulgas Ukraina ja liidu õigusaktide järkjärgulise omavahelise lähendamise kaudu. Leping jõustus 1. septembril 2017.

2.2.Sanitaar- ja fütosanitaarmeetmete allkomitee

Sanitaar- ja fütosanitaarmeetmete allkomitee abistab assotsiatsioonikomiteed selle kaubanduskoosseisus, et saavutada artiklis 59 sätestatud eesmärgid lihtsustada sanitaar- ja fütosanitaarmeetmetega hõlmatud kaupadega kauplemist, kaitstes samal ajal inimeste, loomade ja taimede elu ja tervist. Sanitaar- ja fütosanitaarmeetmete allkomitee võtab vastu otsuseid, arvamusi, soovitusi, aruandeid ja ühismeetmeid, nagu on sätestatud lepingu artiklis 74. Sanitaar- ja fütosanitaarmeetmete allkomitee võtab oma otsused vastu lepinguosaliste kokkuleppel.

2.3.Sanitaar- ja fütosanitaarmeetmete allkomitee kavandatav akt

Sanitaar- ja fütosanitaarmeetmete allkomitee võtab vastu otsuse lepingu V lisa muutmise kohta, milles on loetletud liidu õigusaktid, millega Ukraina kavatseb ühtlustada oma õigusaktid sanitaar-, fütosanitaar- ja loomade heaolu käsitlevate meetmete valdkonnas, mis on sätestatud lepingu artiklis 64. Ukraina esitas komisjonile loetelu (terviklik strateegia) juunis 2016. Selle loetelu alusel võeti sanitaar- ja fütosanitaarmeetmete allkomitees vastu nõukogu otsus (EL) 2017/1391 Euroopa Liidu nimel võetava seiskoha kohta. Sanitaar- ja fütosanitaarmeetmete allkomitee otsust ei võetud aga kunagi vastu, kuna Ukraina teatas varsti pärast seda, et loetelus on vaja esitada mitmeid selgitusi ja teha muudatusi, näiteks lisada teatavad õigusaktid ja täpsustada vastuvõtmise tähtaegu. Pärast komisjoni ja Ukraina vahelist täiendavat teabevahetust ja selgitusi loetelu suhtes 2018. aasta jooksul lepiti tehniliselt kokku muudetud loetelus. Ukraina esitas läbivaadatud loetelu 2018. aasta oktoobris.

3.Liidu nimel võetav seisukoht

Liidu nimel võetava seisukoha eesmärk on muuta selle lepingu V lisa, milles on loetletud liidu õigusaktid, millega Ukraina kavatseb ühtlustada oma õigusaktid sanitaar-, fütosanitaar- ja loomade heaolu käsitlevate meetmete valdkonnas, mis on sätestatud lepingu artiklis 64.

Käesolev otsus on õiguslik vahend, millega määratakse kindlaks liidu seisukoht, mis võetakse vastu tema nimel sanitaar- ja fütosanitaarmeetmete allkomitees.

Otsusega rakendatakse liidu ühist kaubanduspoliitikat idapartnerlusriigi suhtes eespool nimetatud assotsieerimislepingu sätete alusel.

Käesoleva nõukogu otsusega tunnistatakse kehtetuks ka nõukogu otsus (EL) 2017/1391, sest selle otsusega vastuvõetud nimekirja on muudetud ja see on asendatud käesoleva otsuse loeteluga.

4.Õiguslik alus

4.1.Menetlusõiguslik alus

4.1.1.Põhimõtted

Euroopa Liidu toimimise lepingu artikli 218 lõikes 9 on sätestatud otsused, millega „kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.